Menntaskóli Borgarfjarðar settur í fyrsta sinn Menntaskóli Borgarfjarðar var settur í fyrsta skipti miðvikudaginn 22. ágúst í Skallagrímsgarði í Borgarnesi að viðstöddu fjölmenni . Athöfnin hófst með klassískum gítarleik Rúnars Þórissonar en hann lék einnig áður en Ársæll Guðmundsson , skólameistari flutti setningarræðu sína . Athöfninni var stjórnað af Lilju S Ólafsdóttur aðstoðarskólameistara en auk hennar tóku til máls Björn Bjarki Þorsteinsson forseti sveitastjórnar Borgarbyggðar , Torfi Jóhannesson formaður stjórnar skólans og Gísli Kjartansson sparisjóðsstjóri Sparisjóðs Mýrasýslu . Við þetta tækifæri veitti Gísli Skólafélagi Menntaskóla Borgarfjarðar rausnarlega gjöf að fjárhæð ein milljón króna til að styrkja frekar við bakið á starfsemi skólans . Að því loknu flutti Ársæll Guðmundsson setningarræðu og setti skólann formlega í fyrsta skipti . Þorgerður Katrín Gunnarsdóttir menntamálaráðherra sendi kveðjur sínar til samkomunnar en hún komst ekki eins og til stóð þar sem hún var veðurteppt á Höfn í Hornafirði . Tónlist og ilmandi Skallagrímsgarðurinn settu skemmtilegan brag á setningarathöfnina og hafði fólk á orði að það væri gott merki að sólin hafi gægst í gegnum skýin rétt á meðan athöfninni stóð , en rignt hafði mestan hluta dags . Stemningin í garðinum var góð og fluttar voru skemmtilegar og bjartsýnar ræður . Fólk hló innilega og var allt hið ánægðasta enda dagurinn góður . Setningin var kærkomin breyting frá hinum venjubundnu rykföllnu og stofnanakenndu skólasetningum innandyra í loftlausum húsum . Að lokinni setningu var svo gengið að Safnahúsi Borgarfjarðar þar sem skólinn verður til húsa fram að áramótum á meðan lokið er við skólabygginguna . Þar var boðið uppá kaffiveitingar , hægt var að kynna sér starfsemi skólans og endanlegt útlit skólabyggingarinnar nýju auk þess sem fólki var frjálst að flytja hamingjuóskir eða ræður . Margir nýttu sér það og þá sér í lagi skólastjórar annarra skóla á svæðinu .